לאחר שפרסמנו שהמשרד להגנת הסביבה הפסיק להשתמש בכלים חד פעמיים, פנו אלינו קוראי שקוף שביקרו במשרד וראו שהמציאות אחרת. האם במשרד הפסיקו להשתמש בחד פעמי באופן מוחלט? בדקנו 
בחודש שעבר פרסמנו כי המשרד להגנת הסביבה עבר לשימוש בכלים רב פעמיים בלבד.איך גילינו את זה? עברנו על הוצאות המשרד (השקופות לכל), וראינו שהופסקה קניית כלים חד פעמיים, ובמקומם נקנו כלים רב פעמיים. לאחר פרסום הכתבה, פנו אלינו כמה קוראי "שקוף" שביקרו במשרד וגילו שכן נעשה עדיין שימוש בכלים חד פעמיים.מובן לנו שהמציאות עשויה להיות מורכבת יותר מטבלת התקשרויות, אז פנינו למשרד ושאלנו אם השינוי המובטח תקף לכלל יחידות המשרד ברחבי הארץ, ואם הופסק השימוש בכלים חד פעמיים גם באירועים וכנסים. במשרד להגנת הסביבה אמרו לנו כי "הנהלת המשרד הנחתה את כל היחידות במטה ובמחוזות להפסיק את השימוש בכלים חד-פעמיים. משום כך, נרכשו בשלב ראשון 1,000 כוסות זכוכית ו-1,200 כפיות מתכת. כמו-כן, בכל אירועי המשרד ייעשה שימוש בכלים רב-פעמיים". אך האם עדיין נעשה שימוש בכלים חד פעמיים בחלק מהמשרדים? באשר לכך ענו מהמשרד: "מכיוון שיש עדיין יחידות העושות שימוש במלאי הישן הנמצא ברשותן, מנכ"ל המשרד הורה השבוע על הפסקה של השימוש גם במלאים אלה וסיום השימוש בכל יחידות המשרד. מנכ"ל המשרד אף חידד כי המשרד יספק את כל האמצעים הנדרשים ליישום ההנחיה. המשרד נחוש לשמש דוגמה לשימוש אחראי במשאבים ולשמירה על הסביבה". משמח תמיד לקבל מכם תגובות לכתבות שלנו – המשיכו לשלוח לנו שאלות, תהיות והצעות לבדיקות נוספות.עובדות או עובדים במשרד ממשלתי? מכירים יוזמה דומה או דווקא מגמה הפוכה? 